input: KOMISJONI MÄÄRUS (EL) nr 1160/2014,
  30. oktoober 2014,
  millega muudetakse Euroopa Parlamendi ja nõukogu määruse (EÜ) nr 998/2003 II lisa riikide ja territooriumide loetelu osas
  (EMPs kohaldatav tekst)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, (1) eriti selle artikleid 10 ja 19,
  ning arvestades järgmist:
  (1)
  Määruses (EÜ) nr 998/2003 on sätestatud lemmikloomade mittekaubandusliku liikumise suhtes kohaldatavad loomatervishoiunõuded ja niisuguse liikumise kontrolli suhtes rakendatavad eeskirjad.
  (2)
  Määruse (EÜ) nr 998/2003 II lisa C osas on loetletud kolmandad riigid ja territooriumid, mis on marutaudivabad, ning kolmandad riigid ja territooriumid, millest lemmikloomade mittekaubanduslikul sissetoomisel ei käsitata marutaudi liitu levimise ohtu suuremana kui samalaadse liikumise puhul liikmesriikide vahel.
  (3)
  Kolmas riik lisatakse sellesse loetellu tingimusel, et ta tõendab oma staatust seoses marutaudiga ning on täitnud teatavad nõuded, mis käsitlevad marutaudikahtlusest ametiasutustele teatamist, järelevalvesüsteeme ning veterinaarteenistuste struktuuri ja korraldust, kõigi marutaudi ärahoidmist ja tõrjet reguleerivate meetmete rakendamist ja marutaudivastase vaktsiini turustamise eeskirju.
  (4)
  Endine Jugoslaavia Makedoonia vabariik on esitanud andmed oma riigi staatuse kohta marutaudi suhtes ning määruses (EÜ) nr 998/2003 sätestatud nõuete täitmise kohta. Nende andmete hindamise tulemusena on selgunud, et endise Jugoslaavia Makedoonia vabariigi puhul on määruses (EÜ) nr 998/2003 sätestatud nõuded täidetud ning see riik tuleb seega kanda kõnealuse määruse II lisa C osas esitatud loetellu.
  (5)
  Määrust (EÜ) nr 998/2003 tuleks seepärast vastavalt muuta.
  (6)
  Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
  ON VASTU VÕTNUD KÄESOLEVA MÄÄRUSE:
  Artikkel 1
  Määruse (EÜ) nr 998/2003 II lisa C osas lisatakse Saint Luciat ja Montserratti käsitlevate kannete vahele järgmine kanne:
  „MK … endine Jugoslaavia Makedoonia vabariik”
  Artikkel 2
  Käesolev määrus jõustub kahekümnendal päeval pärast selle avaldamist Euroopa Liidu Teatajas.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 30. oktoober 2014